ADV Hervormde Kerk - Geloofsvertroue (2)
Jy is hier: Tuis Hulp Hulp uit die Bybel Geloofsvertroue (2)
In die volgende verhaal word die Here se beskerming treffend uitgebeeld: 'n Jong soldaat het hom in 'n verskriklike geveg bevind gedurende die Skotse Reformasie. Die vyand was besig om hulle met die grootste gemak te verslaan. Die jong soldaat en sy makkers het op die vlug geslaan in vrees vir hulle eie lewens. In die hardloop is hy afgesny van die res van sy makkers. Uiteindelik het hy by 'n rotsagtige deel uitgekom. Uitgeput van die hardloop en wetend dat die vyand kort op sy hakke is besluit hy toe om in een van die grotte in te kruip en daar weg te kruip.
Daar in die donkerte het hy by God gepleit om hom te red. Hy't ook 'n ooreenkoms met die Here aangegaan, soos ons ook maar baie keer doen. Hy't belowe as die Here hom red sal hy die Here vir die res van sy lewe dien.
Toe hy opkyk na sy ernstige gebed sien hy 'n spinnekop wat doelgerig, stadig maar seker, begin het om die ingang van die grot toe te spin. Terwyl hy die spinnekop so bekyk, wat met sy fyn draadjies die ingang toespin, dink hy hoe ironies dit is – hy het nou net die Here gevra vir beskerming en redding en kyk wat stuur die Here: 'n spinnerak. Hoe gaan 'n spinnekop en sy spinnerakke my red?
Sy hart is toe verhard, want hy het geweet die vyand gaan hom nou vind en doodmaak. Net toe hoor hy die vyand: besig om die area onder hom te fynkam. 'n Soldaat met 'n geweer het by die ingang gaan staan. Die jong man se hart het in sy keel geklop. Maar toe die soldaat die ingang van naderby bekyk, sien hy die spinnerak wat intussen die ingang heeltemal toegespan het. Hy't teruggestaan en vir die ander gesê: Hulle kan nie hier wees nie. Hulle sou die spinnerak gebreek het as hulle hier ingekom het. Kom ons soek op 'n anderplek….
Die jong man het seker toe besef: Waar God is, is 'n spinnerak soos 'n steenmuur, en waar God nie is nie, is 'n steenmuur niks meer as 'n spinnerak nie.